**Nota Informativă**

**la proiectul Hotărîrii Guvernului**

**„Cu privire la organizarea și funcționarea piețelor”**

 Proiectul respectiv constituie o parte componentă a setului de reglementări specifice desfășurării activității din comerț, care vin întru executarea normelor primare prevăzute de *Legea nr. 231 din 23.09.2010 cu privire la comerțul interior,* și anume aferente organizării și funcționării piețelor. Mai mult ca atît, conform ultimelor modificări și completări la legea nominalizată, aprobate prin *Legea nr. 321 din 23.12.2013 pentru modificarea și completarea unor acte legislative*, (Monitorul Oficial nr. 27-34 din 07.02.2014, art. 67), piața este administrată de către administratorul pieței care poate fi nemijlocit autoritatea administrației publice locale sau un agent economic, iar locurile de vînzare în pieţele agroalimentare şi cele mixte se acordă în mod prioritar producătorilor agricoli autohtoni în baza certificatului de producător eliberat de către primarul localităţii.

 Concomitent, proiectul vine şi întru executarea prevederilor *art. 29 al Legii nr. 436 din 28.12.2006 privind administrația publică locală* (Monitorul Oficial al Republicii Moldova nr. 32-35 din 09.03.2007, art. 116), care deleagă autorităţilor locale atribuţiile de coordonare ale desfăşurării comerţului în zone destinate folosinţei publice.

 Proiectul vizat stabilește reguli clare și transparente pentru desfășurarea comerțului în piețe prin asigurarea accesului liber în piață a vînzătorilor și consumatorilor, asigurarea unei infrastructuri comode și sigure în vederea comercializării produselor/prestării serviciilor, modalitatea de atribuire a locurilor de vînzare în piață, mărfurile interzise comercializării în piețe etc. Alte norme inovative cuprinse în noul proiect, vizează obligativitatea utilizării “cartelei comerciantului” – aplicabilitatea căreia, vine să eficientizeze eforturile depuse întru diminuarea comerțului neautorizat. Concomitent, proiectul creează condiții favorabile de comercializare producătorilor agricoli autohtoni prin utilizarea “certificatului de producător”, eliberat de primăria localităţii.

 Totodată, proiectul dat încorporează reglementările actuale aferente comerţului în pieţe prevăzute de *Hotărîrea Guvernului nr. 517 din 18.09.1996 cu privire la aprobarea Regulilor de funcţionare a reţelei de comerţ ambulant şi a Regulilor de comerţ în pieţele din Republica Moldova* (Monitorul Oficial al Republicii Moldova, 1996, nr. 72-73, art. 581) și *Hotărîrea Guvernului nr. 955 din 21.08.2004 despre aprobarea Regulamentului - tip de funcţionare a pieţelor* (Monitorul Oficial al Republicii Moldova, 2004, nr. 163-167, art. 1141).

 Prin prisma practicii europene, au fost identificate particularităţile diferitor pieţe şi efectuată clasificarea acestora.

 Importanța proiectului rezumă din necesitatea creării unui cadru optim de desfășurare a activităților de comercializare a produselor și prestare a serviciilor pe teritoriul pieţei, care să respecte principiile concurenței loiale, de protejare a vieții, sănătății, securității și intereselor economice ale consumatorilor, precum și a mediului.

 Faţă de cele expuse,se propune pentru examinare și avizare **proiectul Hotărîrii Guvernului cu privire la organizarea și funcționarea piețelor.**

**Viceministru Octavian CALMÎC**